8 vas ná rooftog by kitskoswinkel in Lutzville | Netwerk24
De Jongh lei WP; strydros Fourie terug
Die voormalige Springbok-senter Juan de Jongh is as die Westelike Provinsie se kaptein aangewys vir Vrydag se Curriebeker-wedstryd teen die Blou Bulle op Nuweland, terwyl Deon Fourie, ná sy terugkeer uit Frankryk, as 'n plaasvervanger gekies is.
8 vas ná rooftog by kitskoswinkel in Lutzville
Deur Jana Breytenbach 05 April 2021 20:09
Agt verdagtes is Sondag in hegtenis geneem nadat Lutzville Take-Aways aan die Weskus van R20 000 beroof is.
Volgens 'n polisiebron was die rowers gewapen met 'n AR-15- semi-outomatiese vuurwapen, 'n mes en 'n pistool toe hulle omstreeks 17:15 die restaurant in Stasiestraat binnegegaan het en voorgegee het dat hulle kos wou bestel.
Lutzville Take-Aways is Sondagmiddag deur gewapende rowers beroof. Foto: Google Maps
Lutzville val onder die Matzikama-munisipaliteit en is 45 km wes van Vanrhynsdorp en 22 km noordwes van Vredendal.
Kapt. Frederick van Wyk, polisiewoordvoerder, sê die rowers het die werknemer met die wapens gedreig nadat hulle bedien is.
Volgens die polisiebron is R20 000 en 'n selfoon gesteel.
Die mes en pistool waarop die polisie beslag gelê het. Foto: Verskaf
Selfone wat die polisie gedurende hul ondersoek gevind het. Foto: Verskaf
Die pistool en ammunisie waarop die polisie beslag gelê het. Foto: Verskaf
Volgens Van Wyk was daar beamptes in die omgewing op patrollie wat gesien het wat gebeur en die verdagtes agternagesit het.
Een verdagte is naby die winkel in hegtenis geneem terwyl 'n tweede verdagte in 'n Volkswagen Polo voorgekeer is.
Die polisie het op die voertuig, 'n AR-15- semi-outomatiese vuurwapen, 'n mes en klere beslag gelê.
Kringtelevisiebeeldmateriaal is nagegaan. Een van die verdagtes het glo 'n bekentenis afgelê.
Verder is 'n ooggetuie-verklaring geneem.
Lutzville Take-Aways in Stasiestraat is Sondagmiddag van R20 000 beroof. Agt verdagtes is intussen in hegtenis geneem. Foto: Google Maps
Van Wyk sê ná verdere ondersoek, het die polisie op Clanwilliam nog ses verdagtes in hegtenis geneem. Die polisie het op 'n 9 mm-pistool en ammunisie, 'n Toyota Quantum en 'n selfoon beslag gelê, asook op " 'n onbekende bedrag kontant".
Die verdagtes is tussen die ouderdom van 35 en 55 jaar en sal binnekort in die hof verskyn, sê Van Wyk.
Hy het nie gesê of die klaer beseer is gedurende die rooftog nie.
Pogings om die eienaar van die winkel in die hande te kry, was onsuksesvol. Die nommer wat gelys is, en ook op die naambord van die winkel staan, is nie meer in werking nie.